N á v r h

VYHLÁŠKA

Ministerstva pôdohospodárstva a rozvoja vidieka Slovenskej republiky

z ...... 2026

o podrobnostiach o uznávaní chovateľskej organizácie a o jej zrušení, náležitostiach žiadostí o uznanie chovateľskej organizácie, vedení evidencie psov a mačiek a ich pôvodu, náležitostiach preukazu o pôvode psa alebo mačky a správe o činnosti uznanej chovateľskej organizácie

Ministerstvo pôdohospodárstva a rozvoja vidieka Slovenskej republiky podľa § 53 ods. 1 písm. j) zákona č. 39/2007 Z. z. o veterinárnej starostlivosti v znení zákona č. .../2026 Z. z. (ďalej len „zákon“) ustanovuje:

§ 1
Predmet úpravy
			Táto vyhláška ustanovuje podrobnosti o 
a) uznávaní chovateľskej organizácie podľa § 40b zákona a o jej zrušení, 
b) náležitostiach žiadostí o uznanie chovateľskej organizácie podľa § 40b ods. 1 zákona, 
c) vedení evidencie psov a mačiek a ich pôvodu,
d) náležitostiach preukazu o pôvode psa alebo mačky,
e) správe o činnosti uznanej chovateľskej organizácie.
§ 2
Žiadosť o uznanie chovateľskej organizácie
	Písomná žiadosť chovateľskej organizácie podľa § 40b ods. 1 zákona obsahuje
a)	obchodné meno, sídlo a identifikačné číslo právnickej osoby, 
b)	dokumenty preukazujúce spôsobilosť na vykonávanie činnosti podľa zákona,
c)	vzor preukazu o pôvode psa alebo mačky chovateľskej organizácie.

§ 3
Požiadavky na uznanie chovateľskej organizácie
Ministerstvo pôdohospodárstva a rozvoja vidieka Slovenskej republiky (ďalej len „ministerstvo“) vydá rozhodnutie o uznaní chovateľskej organizácie na vydávanie preukazov o pôvode psov a mačiek (ďalej len „uznaná chovateľská organizácia“)  podľa § 5 písm. ad) zákona, ak uznaná chovateľská organizácia spĺňa tieto požiadavky:
a) združuje chovateľov psov alebo mačiek na účely zabezpečenia spoločných záujmov a postupov pri chove určitého druhu a plemena psa alebo mačky, 
b) má vypracovaný chovateľský poriadok pre príslušný druh a plemeno psa alebo mačky na zabezpečenie dobrých životných podmienok psov alebo mačiek v chovateľských zariadeniach a genetického zdravia v populácii plemien psov alebo mačiek,
c) má odborné a technické predpoklady na zabezpečenie plnenia chovateľského poriadku a na vedenie evidencie podľa § 4.

§ 4
Evidencia psov a mačiek a ich pôvodu
(1) Uznaná chovateľská organizácia vedie evidenciu psov a mačiek a ich pôvodu podľa § 40b ods. 2 písm. b) zákona.
(2) Pre každé plemeno psa a mačky sa vedie samostatná evidencia podľa odseku 1.
(3) Evidencia psov a mačiek a ich pôvodu obsahuje 
a) meno, priezvisko a adresu trvalého pobytu vlastníka,
b) meno, druh, plemeno, pohlavie, dátum narodenia, druh a farbu srsti spoločenského zvieraťa,
c) údaje o rodičoch psa alebo mačky a údaje o generáciách predkov rodičov psa alebo mačky,
d) číslo transpondéra, dátum zavedenia transpondéra a jeho umiestnenie alebo dátum a číslo tetovania,
e) dátum vakcinácie proti besnote, dátum platnosti vakcinácie proti besnote, označenie výrobcu, názov a číslo šarže vakcíny, meno a priezvisko súkromného veterinárneho lekára, ktorý vykonal vakcináciu,
f) číslo zápisu psa alebo mačky do evidencie psov a mačiek a ich pôvodu.
(4) Uznaná chovateľská organizácia uchováva údaje z evidencie psov a mačiek a ich pôvodu po dobu desiatich rokov odo dňa ich zápisu do evidencie psov a mačiek a ich pôvodu.
§ 5
Preukaz o pôvode psa alebo mačky
(1) Preukaz o pôvode psa alebo mačky vydá uznaná chovateľská organizácia pred zápisom psa alebo mačky do evidencie podľa § 4.
(2) Preukaz o pôvode psa alebo mačky obsahuje 
a) meno, priezvisko a adresu trvalého pobytu vlastníka,
b) meno, druh, plemeno, pohlavie, dátum narodenia, druh a farbu srsti psa alebo mačky,
c) číslo transpondéra, dátum zavedenia transpondéra a jeho umiestnenie alebo dátum a číslo tetovania,
d) údaje o rodičoch psa alebo mačky a údaje o generáciách predkov rodičov psa alebo mačky,
e) údaje o zmene vlastníka, ak k zmene vlastníctva psa alebo mačky došlo,
f) dátum vydania preukazu o pôvode psa alebo mačky,
g) číslo zápisu v evidencii podľa § 4,
(3) Preukaz o pôvode psa alebo mačky musí byť vybavený znakmi, ktoré nedovoľujú jeho falšovanie.

§ 6
Správa o činnosti uznanej chovateľskej organizácie
(1) Správu o činnosti uznanej chovateľskej organizácie za kalendárny rok predkladá ministerstvu uznaná chovateľská organizácia podľa § 40b ods. 2 písm. c) zákona do 31. marca nasledujúceho kalendárneho roka.
(2) Správa o činnosti uznanej chovateľskej organizácie obsahuje 
a) identifikačné údaje o uznanej chovateľskej organizácii,
b) opis činnosti uznanej chovateľskej organizácii za príslušný kalendárny rok,
c) ciele činností uznanej chovateľskej organizácie v nasledujúcom kalendárnom roku.

§ 7
Zrušenie uznanej chovateľskej organizácie
Ministerstvo zruší rozhodnutie o uznaní chovateľskej organizácie podľa § 5 písm. ad) zákona, ak uznaná chovateľská organizácia
a) nespĺňa niektorú z požiadaviek podľa § 3,
b) závažným spôsobom porušuje svoje stanovy alebo zákon,
c) požiada o zrušenie postavenia uznanej chovateľskej organizácie,
d) nepredložila správu o svojej činnosti podľa § 5.

§ 8
Účinnosť
Táto vyhláška nadobúda účinnosť 1. januára 2027. 

